《相和歌辞。王昭君三首》
唐代·东方虬

汉道初全盛，朝廷足武臣。何须薄命妾，辛苦远和亲。

掩涕辞丹凤，衔悲向白龙。单于浪惊喜，无复旧时容。

胡地无花草，春来不似春。自然衣带缓，非是为腰身。

作者简介：东方虬——唐朝人，武则天时为左史，尝云百年后可与西门豹作对。陈子昂《寄东方左史修竹篇书》，称其《孤桐篇》骨气端翔，音韵顿挫，不图正始之音，复睹于兹。今失传。存诗四首。